राहुल भट्ट को लेकर फिल्म बनाना चाहता था राणा  
मुंबई हमलों के सह-आरोपी तहव्वुर हुसैन राणा की राहुल भट्ट को लेकर एक फिल्म बनाते हुए बॉलीवुड में प्रवेश करने की महत्वाकांक्षी योजना थी।
मुंबई हमलों के सह-आरोपी तहव्वुर हुसैन राणा की राहुल भट्ट को लेकर एक फिल्म बनाते हुए बॉलीवुड में प्रवेश करने की महत्वाकांक्षी योजना थी। राणा फिल्म निर्देशक महेश भट्ट के पुत्र राहुल को लेकर एक फिल्म बनाना चाहता था।  मुंबई हमलों के आरोपी डेविड कोलमैन हेडली ने शिकागो की एक अदालत में राणा के एटॉर्नी पैट्रिक डब्ल्यू ब्लेगन के सवालों के जवाब में यह बात कही। हालांकि राणा इस योजना पर आगे नहीं बढ़ सका, क्योंकि यह लश्कर-ए-तैयबा की विचारधारा के खिलाफ थी। गुट ऐसे किसी भी कदम के खिलाफ था।  राहुल के सामने खुद को सेना के पूर्व रेंजर की तरह पेश करने वाले हेडली ने अदालत को बताया कि वह राहुल को पसंद करने लगा था। हेडली के मुताबिक, उसने राहुल से कहा था कि वह 26 नवंबर को दक्षिण मुंबई नहीं जाए। इसके पहले हेडली ने स्वीकार किया था कि वह राहुल को पाकिस्तान के कबाइली इलाकों में घुमाने ले जाना चाहता था और इसके लिए उसने बातचीत भी की थी।  हालांकि उसने वकील की इस बात पर असहमति जताई कि यह राहुल का अपहरण करने या उसे मारने की कोई योजना थी। हेडली ने कहा, हम मेहमानों को आमंत्रित करते हैं, उनका अपहरण नहीं करते। हालांकि हेडली ने इस बात पर सहमति जाहिर की कि राहुल के साथ दोस्ती, उसे लश्कर और आईएसआई से मिले टोही और जासूसी प्रशिक्षण के मूलभूत सिद्धांतों के खिलाफ थी।